ג'ון פורסיית' (שחקן)

השנים הראשונות

פורסיית' נולד בשם יעקב לינקולן פרוינד בניו ג'רזי, לבלאנש ולסמואל ג'רמייה פרוינד, שעבד כברוקר. אמו נולדה בפנסילבניה לאב מהגר יהודי מרוסיה, אביו נולד בניו יורק למשפחת מהגרים יהודים מפולין. היה הבכור מבין שלושה אחים. הוא גדל בברוקלין, ניו יורק, לשם עברה משפחתו בשל עבודת אביו, שעבד בוול סטריט בתקופת השפל הגדול של שנות ה-30 של המאה ה-20.
בגיל 16 סיים את לימודיו בבית הספר התיכון על שם אברהם לינקולן בברוקלין, והחל ללמוד באוניברסיטת קרוליינה הצפונית בצ'אפל היל. ב-1936, בהיותו בן 18, החל לעבוד ככרוז של קבוצת הבייסבול ברוקלין דודג'רס.

קריירה קולנועית והשירות בצבא

למרות רתיעתו הראשונית מכך, פורסיית' החל בקריירת משחק בעידודו של אביו. בראשית דרכו הופיע בתפקידים קטנים במספר סרטים של האחים וורנר. ב-1943 הופיע בסרט "המטרה טוקיו", בו כיכב קרי גרנט. בתקופת מלחמת העולם השנייה עזב את קריירת המשחק והתגייס לצבא. הוא השתתף במחזה "ניצחון מוטס", שהפך לאחר מכן גם לסרט תעמולה, בהפקת חילות האוויר של צבא ארצות הברית, ולאחר מכן עבד עם חיילים פצועים שסבלו מליקויי דיבור.
ב-1947 הצטרף לכיתה הראשונה שנפתחה בבית הספר למשחק אולפן השחקנים במנהטן, שהפך מאוחר יותר לבית ספר ידוע ויוקרתי. איתו בכיתת המשחק למדו גם השחקנים הצעירים והמבטיחים מרלון ברנדו וג'ולי האריס. בתקופה זו הופיע על במות ברודוויי במחזות "מיסטר רוברטס" ו"בית התה של ירח אוגוסט".
ב-1955 אלפרד היצ'קוק ליהק את פורסיית' לאחד התפקידים הראשיים בסרטו "מי רצח את הארי?", לצדה של שירלי מקליין בהופעת הבכורה הקולנועית שלה. 14 שנים מאוחר יותר השתתף פורסיית' בסרט נוסף של היצ'קוק, "טופז". ב-1979 הופיע לצדו של אל פצ'ינו בסרט "וצדק לכל".
בראשית שנות האלפיים השתתף בשני העיבודים הקולנועיים לסדרת הטלוויזיה "המלאכיות של צ'רלי": "המלאכיות של צ'רלי" (2000) וסרט ההמשך "המלאכיות של צ'רלי: בהילוך גבוה" (2003).

קריירה טלוויזיונית

במהלך שנות החמישים השתתף פורסיית' במספר תוכניות וסדרות טלוויזיה, בעיקר בתפקידי אורח. הופעת אורח בולטת שלו בתקופה זו הייתה בסדרת הטלוויזיה הפופולרית "אלפרד היצ'קוק מגיש". ב-1957 החל לגלם את התפקיד הראשי בקומדיית המצבים של רשת CBS "אבא רווק" ("Bachelor Father"). פורסיית' גילם את דמותו של בנטלי גרג, עורך דין רווק ורודף נשים, שנאלץ להפוך לאב עבור אחייניתו קלי, לאחר מותם של הוריה הביולוגיים. הסדרה זכתה להצלחה מיידית ולמדרוג גבוה בעונותיה הראשונות, וירדה מהמרקע ב-1962, לאחר חמש עונות.
בשנות השישים כיכב בשתי קומדיות מצבים נוספות: "המופע של ג'ון פורסיית'", ששודרה ברשת NBC וירדה אחרי עונה אחת, בה השתתפו גם שתי בנותיו של פורסיית', ו-"לרומא באהבה", ששודרה ברשת CBS בין השנים 1971–1969. בין השנים 1977 - 1971 שימש כקריין בסדרת הטבע "עולם ההישרדות".

חייו האישיים ומותו

אשתו הראשונה של פורסיית' הייתה השחקנית פרקר מק'קורמיק. השניים נישאו ב-1939, וב-1943 נולד בנם דאל. באותה שנה הם התגרשו.
ב-1944 נישא לאשתו השנייה, ג'ולי וורן, אף היא שחקנית, לה היה נשוי במשך 51 שנים, עד למותה ב-1994. פורסיית' החליט על ניתוקה ממכשירי ההחייאה, לאחר שהייתה שרויה בתרדמת. בראשית שנות החמישים נולדו לשניים שתי בנות, פייג' וברוק, שבצעירותן הופיעו ביחד עם אביהן בסדרה "המופע של ג'ון פורסיית'".
ב-2002 נשא פורסיית' לאישה את אשתו השלישית, אשת העסקים ניקול קרטר, שהייתה צעירה ממנו ב-22 שנים. השניים נותרו נשואים עד למותו של פורסיית'.
פורסיית' היה חובב מושבע של מרוצי סוסים, ובמשך שנים רבות היה הבעלים של סוסי מרוצים גזעיים וחבר במועצת המנהלים של מסלול המרוצים "הוליווד פארק".
בעקבות בעיות בלבו, עבר ב-1979 ניתוח מעקפים. באוקטובר 2006 פורסם לראשונה כי הוא סובל מסרטן המעי הגס. פורסיית' אושפז, נותח, ולאחר מספר חודשים דווח כי חלה הפוגה במחלתו.
פורסיית' נפטר ב-1 באפריל 2010 בקליפורניה, כתוצאה מסיבוכים של דלקת ריאות. במותו הותיר אחריו שלושה ילדים, ששה נכדים וארבעה נינים.